Rezoluția Parlamentului European

din 5 mai 2010

conținând observațiile care fac parte integrantă din decizia privind descărcarea de gestiune pentru execuția bugetului Agenției pentru Drepturi Fundamentale a Uniunii Europene pentru exercițiului financiar 2008

PARLAMENTUL EUROPEAN,

având în vedere conturile anuale finale ale Agenției pentru Drepturi Fundamentale a Uniunii Europene pentru exercițiul financiar 2008,

având în vedere Raportul Curții de Conturi privind conturile anuale ale Agenției pentru Drepturi Fundamentale a Uniunii Europene pentru exercițiul financiar 2008, însoțit de răspunsurile Agenției [1],

având în vedere Recomandarea Consiliului din 16 februarie 2010 (5827/2010 – C7-0061/2010),

având în vedere articolul 276 din Tratatul CE și articolul 319 din Tratatul privind funcționarea Uniunii Europene,

având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene [2], în special articolul 185,

având în vedere Regulamentul (CE) nr. 168/2007 al Consiliului din 15 februarie 2007 privind înființarea Agenției pentru Drepturi Fundamentale a Uniunii Europene [3], în special articolul 21,

având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 [4], în special articolul 94,

având în vedere articolul 77 și anexa VI la Regulamentul său de procedură,

având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0090/2010),

A. întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2008 și cu privire la legalitatea și regularitatea operațiunilor subiacente;

B. întrucât, la 23 aprilie 2009, Parlamentul a acordat descărcarea de gestiune directorului Agenției pentru Drepturi Fundamentale a Uniunii Europene pentru execuția bugetului Agenției aferent exercițiului financiar 2007 [5] și întrucât, în rezoluția sa care însoțea decizia de descărcare de gestiune, Parlamentul a constatat, printre altele, că:

- Agenția trebuia să depună eforturi pentru a crea sinergii și pentru a evita suprapunerile de competențe cu alte instituții active în domeniul drepturilor omului, în special Consiliul Europei;

- Oficiul European de Luptă Antifraudă (OLAF) a deschis o investigație internă privind Agenția; prin urmare, Parlamentul a solicitat OLAF, Agenției și Comisiei să informeze autoritatea care acordă descărcarea de gestiune, în cel mai scurt timp cu putință, cu privire la rezultatele investigației și eventualele măsuri luate ulterior;

- Curtea remarcase că, într-o procedură de achiziții publice, metoda de evaluare financiară publicată a contribuit indirect la scăderea importanței relative a criteriului preț, ceea ce a îndepărtat probabil anumiți ofertanți potențiali și nu a respectat principiul bunei gestiuni financiare,

1. constată cu satisfacție că Curtea de Conturi a reușit să obțină asigurări rezonabile cu privire la fiabilitatea conturilor anuale ale Agenției pentru exercițiul financiar încheiat la 31 decembrie 2008, în toate aspectele esențiale, precum și cu privire la legalitatea și regularitatea operațiunilor subiacente conturilor anuale ale Agenției, în ansamblul lor;

Performanțe

2. încurajează Agenția să stabilească în programarea sa obiective SMART și indicatori RACER pentru a-și evalua mai bine realizările; ia act, cu toate acestea, de faptul că Agenția a declarat că a luat în considerare aceste observații în programul său pentru 2009;

3. felicită Agenția pentru că a început la jumătatea anului 2009 să pună în aplicare un program informatic pentru bugetul pe activități care va furniza indicatori clari privind resursele financiare și umane alocate;

4. felicită Agenția că a dat curs observațiilor Curții și ale autorității bugetare formulate în procedura anterioară de descărcare de gestiune;

5. subliniază faptul că, în următorii ani, descărcarea de gestiune pentru execuția bugetului Agenției ar trebui să se bazeze într-o mai mare măsură pe performanțele Agenției din cursul exercițiului;

Investigația OLAF

6. ia act de faptul că în 2009 OLAF a finalizat investigația deschisă în 2008 privind Agenția și a clasat acest dosar fără urmări;

Audit intern

7. recunoaște că, în februarie 2008, Serviciul de Audit Intern (IAS) a efectuat un audit de urmărire subsecventă asupra punerii în aplicare a recomandărilor restante din raportul pentru 2007 și a descoperit că o singură recomandare a mai rămas neaplicată (referitoare la supravegherea recrutării de către consiliul de administrație); ia act totuși că s-a modificat contextul și că, după ce Agenția și-a început activitatea și a fost numit noul director, recomandarea respectivă și-a pierdut obiectul inițial și poate fi considerată ca fiind respectată;

8. face trimitere, pentru alte observații cu caracter orizontal care însoțesc decizia de descărcare de gestiune, la Rezoluția sa din 5 mai 2010 [6] referitoare la performanțele, gestiunea financiară și controlul agențiilor.

[1] JO C 304, 15.12.2009, p. 10.

[2] JO L 248, 16.9.2002, p. 1.

[3] JO L 53, 22.2.2007, p. 1.

[4] JO L 357, 31.12.2002, p. 72.

[5] JO L 255, 26.9.2009, p. 198.

[6] Texte adoptate, P7_TA(2010)0139 (a se vedea pagina 241 din prezentul Jurnal Oficial).

--------------------------------------------------